Kallioon on paikallisen yrittäjän mukana töhritty yhteensä neljä tai viisi selkeää kuviota. Yhdessä niistä on mahdollisesti venäjänkielistä tekstiä.

Suojellun kallion pintaan aivan kalliomaalausten viereen on raapustettu tekstiä ja muita töherryksiä. LUKIJAN KUVA

Mikkelin Ristiinassa Astuvansalmella sijaitsevia kalliomaalauksia on töhritty. Kyse ei ole pikkujutusta, sillä maalaukset ovat esihistoriallisia ja niitä pidetään yhtenä Suomen 11 uhanalaisesta kulttuurikohteesta. Kallioalue on suojeltu.

Nyt sinne on kuitenkin raaputettu joko liidulla, liitumaisella esineellä tai kivellä noin neljä tai viisi töherrystä, paikallinen matkailuyrittäjä ja kippari Harri Kerkelä kertoo.

Kerkelän mukaan maalausten päälle ei ole raapusteltu mitään, mutta niiden viereiseen kalliopintaan on tehty kuvioita ja kirjoitettu mahdollisesti venäjänkielistä tekstiä.

- Luonto rupeaa onneksi toivottavasti hoitamaan, että ne häviävät pikku hiljaa. Vakavalta tilanne eilen näytti, mutta täällä sataa nyt vettä, niin se on voinut osaltaan vaikuttaa siihen, että [töherrykset] ovat jo vähän hävinneet, Kerkelä sanoo.

Hän vieraili kalliolla tänään tiistaina kello 13:n jälkeen.

- Jo se, että sinne on tuollaista tehty, on jo törkeyden huippu, hän jatkaa.

Kerkelän mukaan kuvioiden ja tekstin kirjainten korkeus on noin 10-15 senttiä. Töherrykset eivät ole kovin suurella alueella, mutta Kerkelän mukaan ne huomaa, kun menee paikalle.

Estetiikan lisäksi kallion pinta kärsii töherryksistä.

Toimenpiteitä luvassa

Kerkelä ei ymmärrä, miksi joku tai jotkut ovat halunneet sotkea Pohjoismaiden laajinta maalauskokonaisuutta.

- Jonkinnäköistä rispektiä Suomen ja Suomen luonnon historiaan pitäisi saada ihmisten päähän, olipa sitten nuori, vanha tai ulkomaalainen, Kerkelä sanoo ja mainitsee, että pääsääntöisesti ihmiset osaavat toimia alueella siten kuin pitää.

Kerkelä uskoo, että kallioperän sotkeminen tulee aiheuttamaan joitain toimenpiteitä alueelle.

- Toivottavasti saadaan jotenkin suojeltua tai valvottua kalliota. Nykyajan kameratekniikalla se on ihan mahdollista.

Museovirasto tutkii asiaa

Kalliotöherryksistä ei ole vielä tehty rikosilmoitusta. Museoviraston kulttuuriympäristöpalvelujen osastonjohtaja Mikko Härö kertoo, että Museoviraston yli-intendentti Helena Taskinen matkustaa tällä viikolla kallioille arvioimaan tilanteen. Arvioinnin jälkeen Museovirasto tekee päätöksen siitä, tehdäänkö rikosilmoitus vai ei.

- On todennäköistä, että se tehdään. Se tiedetään, kun on nähty omin silmin, miltä tilanne näyttää, Härö kertoo.

Mitä ajattelet siitä, että joku tai jotkut ovat töhrineet muinaismuistoa?

- En oikein ymmärrä sitä. Hämmästyttävää ymmärtämättömyyttä, että noin voi tehdä.